CELEX: 52014PC0104
Language: hu
Date: 2014-02-19
Title: Módosított javaslat A TANÁCS HATÁROZATA az egyrészről az Európai Közösség és tagállamai, másrészről a Marokkói Királyság között létrejött euro-mediterrán légiközlekedési megállapodás megkötéséről

|
			
		
		
		52014PC0104
		
			Módosított javaslat A TANÁCS HATÁROZATA az egyrészről az Európai Közösség és tagállamai, másrészről a Marokkói Királyság között létrejött euro-mediterrán légiközlekedési megállapodás megkötéséről /* COM/2014/0104 final - 2006/0048 (APP) */
			
				
		
		
			
			   	INDOKOLÁS
1.           A JAVASLAT HÁTTERE
A Bizottság a Tanács 2004. decemberi
tárgyalási megbízása nyomán tárgyalásokat folytatott az Unió nevében egy euro-mediterrán
légiközlekedési megállapodásról az Európai Közösség és tagállamai, valamint a
Marokkói Királyság között. A megállapodást 2006. december 12-én írták alá.
 Az EU részéről mind az Unió, mind annak tagállamai részes felek a megállapodásban. A tagállamok általi ratifikáció folyamata 2014. január 13-án lezárult. Ez a javaslat a 2006-ban a Tanács elé terjesztett bizottsági javaslat (COM(2006) 145 végeleges) módosítására irányul. A Tanácsban történő megvitatás megkönnyítése érdekében a teljes szöveget módosított javaslatként terjesztjük elő. Az Európai Unió működéséről szóló szerződésnek megfelelően a Tanács nemzetközi megállapodások megkötéséről szóló határozatot csak az Unió hatáskörébe tartozó ügyekben hozhat. E módosított javaslat célja a javasolt aktus címének és rendelkezéseinek hozzáigazítása a szerződésekhez. 
2.           AZ ÉRDEKELT FELEKKEL
FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
Tárgytalan
3.           A JAVASLAT JOGI ELEMEI
Tárgytalan
4.           KÖLTSÉGVETÉSI HATÁSOK
Tárgytalan
2006/0048 (APP)
Módosított javaslat
A TANÁCS HATÁROZATA
az egyrészről az Európai Közösség és
tagállamai, másrészről a Marokkói Királyság között létrejött
euro-mediterrán légiközlekedési megállapodás megkötéséről
AZ EURÓPAI UNIÓ TANÁCSA,
tekintettel az Európai Unió
működéséről szóló szerződésre és különösen annak 100. cikke (2)
bekezdésére, összefüggésben 218. cikke (6) bekezdésének a) pontjával,
tekintettel az Európai Bizottság javaslatára,
tekintettel az Európai Parlament egyetértésére[1],
mivel:
(1)       A Bizottság az Unió nevében
tárgyalásokat folytatott egy euro-mediterrán légiközlekedési megállapodásról a
Marokkói Királysággal (a továbbiakban: a megállapodás).
(2)       A megállapodást 2006. december
12-én aláírták a Tanács és a tagállamok kormányainak a Tanács keretében
ülésező képviselői által elfogadott 2006/959/EK határozatnak
megfelelően[2].

(3)       A megállapodást az Európai
Unió nevében jóvá kell hagyni,
ELFOGADTA EZT A HATÁROZATOT: 
1. cikk
(1)                   
Az egyrészről az Európai Közösség és
tagállamai, másrészről a Marokkói Királyság között létrejött
euro-mediterrán légiközlekedési megállapodás az Unió nevében jóváhagyásra
kerül.
(2)                   
A Tanács elnöke felhatalmazást kap arra, hogy
kijelölje a megállapodás 30. cikkében említett diplomáciai jegyzéknek a
Marokkói Királysághoz az Unió nevében történő eljuttatására jogosult
személy(eke)t, aki(k) egyben a következő értesítést is megteszi(k): 
„A Lisszaboni Szerződés 2009. december 1-jei
hatálybalépése következtében az Európai Unió az Európai Közösség helyébe
lépett, és annak jogutódja lett; ezen időponttól kezdve az Európai Unió
gyakorolja az Európai Közösség jogait és az Európai Uniót terhelik annak
kötelezettségei. Ezért a megállapodás szövegében az Európai Közösségre való
hivatkozásokat adott esetben úgy kell tekintetni, hogy az Európai Unióra
vonatkoznak.”
2. cikk
(1)                   
A megállapodás 22. cikke értelmében létrehozott
vegyes bizottságban az Európai Uniót a Bizottság képviseli.
(2)                   
A megállapodás mellékleteinek – kivéve az I. (Kölcsönösen
elfogadott szolgáltatások és meghatározott útvonalak) és a IV. mellékletet
(Átmeneti rendelkezések) – módosítására, valamint a megállapodás 7. vagy 8.
cikkének hatálya alá tartozó kérdésekre vonatkozóan a vegyes bizottságban
képviselendő uniós álláspontot a Bizottság fogadja el a Tanács által
kijelölt különbizottsággal való konzultációt követően.
3. cikk
Ez a határozat az elfogadásának napján lép
hatályba.
Kelt Brüsszelben, -án/-én.
                                                                       a
Tanács részéről
                                                                       az
elnök
[1]               HL C 81 E., 2011.3.15.
[2]               HL L 386., 2006.12.29.